เบรกหัวทิ่ม! กรมฯลั่น อปท. หมดสิทธิ์ชิงเค้กโซลาร์ส่วนราชการ-สหกรณ์ฯ
กรมส่งเสริมการปกครองท้องถิ่นออกคำสั่ง "ด่วนที่สุด" ย้ำชัดองค์กรปกครองส่วนท้องถิ่นไร้อำนาจหน้าที่ผลิตและจำหน่ายกระแสไฟจากแสงอาทิตย์ คาดกระทบหุ้นพลังงานทางเลือกหลายตัว
7 ม.ค. 2559

ผู้สื่อข่าวรายงานว่า คณะอนุกรรมการวินิจฉัยกฏหมายที่เกี่ยวกับการกระจายอำนาจให้แก่องค์กรปกครองส่วนท้องถิ่น (อปท.) ระบุว่า ในการประชุมเมื่อวันที่ 14 ธ.ค.58 มีมติว่าองค์กรปกครองส่วนท้องถิ่นไม่สามารถร่วมโครงการผลิตไฟฟ้าจากพลังงานแสงอาทิตย์แบบติดตั้งบนพื้นดินสำหรับหน่วยงานราชการและสหกรณ์ภาคการเษตรได้ เนื่องจากไม่มีกฎหมายให้อำนาจหน้าที่องค์กรปกครองส่วนท้องถิ่นสามารถผลิตและจำหน่ายกระแสไฟฟ้าจากพลังงานแสงอาทิตย์
ทั้งนี้ สาเหตุที่ไม่สามารถดำเนินการได้ เพราะการออกประกาศต้องเป็นภารกิจที่เป็นประโยชน์ต่อประชาชนในท้องถิ่นโดยตรง ซึ่งโครงการดังกล่าวไม่ได้เป็นประโยชน์ต่อประชาชนในท้องถิ่นแต่อย่างใด
อนึ่ง ก่อนหน้านี้ คณะกรรมการนโยบายพลังงานแห่งชาติได้มีมติกำหนดแนวทางการรับซื้อไฟฟ้าจากโครงการผลิตไฟฟ้าจากพลังงานแสงอาทิตย์แบบติดตั้งบนพื้นดินสำหรับหน่วยงานราชการและสหกรณ์ภาคการเษตรในปริมาณรวม 800 เมกะวัตต์ ขนาดติดตั้งไม่เกิน 5 เมกะวัตต์ต่อแห่ง
โดยกำหนดอัตราการรับซื้อไฟฟ้าในรูปแบบ Feed-in-Tariff ที่ 5.66 บาทต่อหน่วย ระยะเวลาสนับสนุน 25 ปี และคณะกรรมการกำกับกิจการพลังงาน (กกพ.) ได้ออกระเบียบคณะกรรมการกำกับกิจการพลังงานว่าด้วยการรับซื้อไฟฟ้าจากโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน สำหรับหน่วยงานราชการและสหกรณ์ภาคการเกษตร พ.ศ.2558
อย่างไรก็ตาม มีกาารคาดการณ์ว่า ประเด็นดังกล่าวจะส่งผลกระทบต่อแผนการลงทุนของบริษัทเอกชนที่มีการลงนามในสัญญาความร่วมมือกับองค์กรปกครองส่วนท้องถิ่นทั้งหมด ซึ่งก่อนหน้านี้ได้รับความสนใจจากนักลงทุนเป็นจำนวนมาก โดยเฉพาะบริษัทที่จดทะเบียนอยู่ในตลาดหลักทรัพย์ 